**Notă informativă**

**la proiectul Hotărârii Guvernului cu privire la abrogarea Hotărârii Guvernului nr.777/1997 privind perfecționarea mecanismului de reglementare a comerțului exterior**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de hotărîre este elaborat de către Ministerul Finanțelor (Serviciul Vamal). |
| **2. Condițiile ce au impus elaborarea proiectului de act normativ şi finalitățile urmărite** |
| Hotărârea Guvernului nr.777/1997 privind perfecționarea mecanismului de reglementare a comerțului exterior, a fost aprobată în vederea reglementării și perfecționării comerțului exterior. Ulterior aprobării acestui act normativ, domeniul dat a fost supus mai multor reforme, în urma cărora legiuitorul a aprobat sau modificat/completat mai multe acte normative, care stabilesc reglementări diferite aplicabile în prezent instituției comerțului exterior, decât cele din actul citat, cum ar fi: Codul vamal, Codul fiscal, Legea nr. 62/2008 privind reglementarea valutară, Legea nr. 105/2003 privind protecția consumatorilor, Legea nr. 160/2011 privind reglementarea prin autorizare a activității de întreprinzător, Legea nr. 172/2014 privind aprobarea Nomenclaturii combinate a mărfurilor, Legea nr. 209/2016 privind deșeurile, Regulamentul de aplicare a destinațiilor vamale prevăzute de Codul vamal al Republicii Moldova, aprobat prin Hotărârea Guvernului nr. 1140/2005, etc.Potrivit actelor normative citate, domeniul comerțului exterior, precum şi alte domenii reglementate de Hotărârea Guvernului nr.777/1997 au fost supuse unor transformări radicale, care se aliniază tendințelor actuale în materie de desfășurare a comerțului extern și acordurilor comerciale/politice semnate de Republica Moldova. Mai mult, instituțiile administrației publice centrale vizate în hotărâre în mare parte au fost lichidate sau au fost supuse reorganizării.Astfel, conținutul Hotărârii Guvernului nr.777/1997 este desuet şi contravine actelor legislative aprobate ulterior în domeniul menționat. |
| **3.** **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de hotărîre nu are drept scop armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi**Proiectul dat prevede abrogarea Hotărârii Guvernului nr.777/1997 privind perfecționarea mecanismului de reglementare a comerțului exterior |
| **5.** **Fundamentarea economico-financiară** |
| Proiectul nu necesită cheltuieli financiare și alocarea mijloacelor financiare de la Bugetul Public Național. |
| **6. Modul de încorporare a actului în cadrul normativ în vigoare** |
| Prezentul proiect de Hotărîre nu implică modificarea, elaborarea sau abrogarea unor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul a fost plasat pe pagina oficială a Ministerului Finanțelor, la compartimentul Transparența decizională/Consultări publice și va fi asigurată avizarea acestuia de către instituțiile interesate.În conformitate cu prevederile Regulamentului Guvernului, aprobat prin Hotărîrea Guvernului nr.610/2018, prezentul proiect urmează a fi remis Cancelariei de Stat pentru înregistrare. |
| **8. Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărîre. |
| **9. Constatările expertizei de compatibilitate** |
| Proiectul de hotărîre nu conține norme privind armonizarea legislației naționale cu legislația Uniunii Europene. |
| **10.** **Constatările expertizei juridice** |
| Informația referitoare la concluziile expertizei juridice privind compatibilitatea proiectului de hotărîre cu alte acte normative în vigoare, precum şi respectarea normelor de tehnică legislativă va fi inclusă în sinteza obiecțiilor şi propunerilor/recomandărilor după recepționarea raportului de expertiză juridică. |

 **MINISTRU Dumitru BUDIANSCHI**